b'\n_START_ARTICLE_\nHara\xc4\x8d\n_START_PARAGRAPH_\nHara\xc4\x8d (arabsko \xd8\xae\xd8\xb1\xd8\xa7\xd8\xac\xe2\x80\x8e, harad\xc5\xbe, tur\xc5\xa1ko hara\xc3\xa7, hara\xc4\x8d) je bil vrsta davka na kmetijsko zemlji\xc5\xa1\xc4\x8de in njegove pridelke, ki je temeljil na islamskem pravu. _NEWLINE_Po prvih muslimanskimi osvajanjih v 7. stoletju je bil hara\xc4\x8d sprva pav\xc5\xa1alna dajatev, ki so jo v osvojenih pokrajinah na zahodu enkrat letno pobirali uradniki pora\xc5\xbeenega Bizantinskega cesarstva, na vzhodu pa uradniki pora\xc5\xbeenega Sasanidskega cesarstva. Kasneje se je hara\xc4\x8d spremenil v zemlji\xc5\xa1ki davek, ki so ga muslimanski vladarji odmerjali svojim nemuslimanskim podlo\xc5\xbenikom s skupnim imenom dhimmi. Postal je sopomenka za glavarino (d\xc5\xbeizja), ki so jo pla\xc4\x8devali dhimmi. Muslimanski zemlji\xc5\xa1ki posestniki so pla\xc4\x8devali samo versko desetino na zemlji\xc5\xa1\xc4\x8de (u\xc5\xa1r), ki je bila mnogo ni\xc5\xbeja,  in milo\xc5\xa1\xc4\x8dino (zakat)._NEWLINE_Ustaljene dav\xc4\x8dne osnove iz zgodnjih arabskih kalifatov so kmalu spodkopali primanjkljaji v dr\xc5\xbeavnih blagajnah. Velika in neuspe\xc5\xa1na kampanja proti Bizantinskemu cesarstvu, ki jo je leta 717 izvedel umajadski kalif Sulejman ibn Abd al-Malik, je na primer povzro\xc4\x8dila skoraj\xc5\xa1nji finan\xc4\x8dni zlom cesarstva in zahtevala dav\xc4\x8dno reformo. Ira\xc5\xa1ki guverner Al-Had\xc5\xbeaj je \xc5\xbee pred Sulejmanovim prihodom na oblast posku\xc5\xa1al uvesti polno stopnjo obdav\xc4\x8ditve tudi za muslimane, vendar je poskus naletel na nasprotovanja in povzro\xc4\x8dil nemire. _NEWLINE_Sulejmanov naslednik Omar II. ibn Abd-Aziz se je posku\xc5\xa1al te\xc5\xbeavam izogniti s kompromisom: od leta 719 se zemlji\xc5\xa1\xc4\x8d, od katerih se je pla\xc4\x8deval hara\xc4\x8d, ni dalo prenesti na muslimane, ki bi ta zemlji\xc5\xa1\xc4\x8da dali v najem prej\xc5\xa1njim lastnikom in pla\xc4\x8devali ni\xc5\xbeje davke. Za prene\xc5\xa1ena zemlji\xc5\xa1\xc4\x8da so morali pla\xc4\x8devati hara\xc4\x8d tudi muslimani. Kon\xc4\x8dni rezultat Omarjeve reforme je bil, da se je hara\xc4\x8d pla\xc4\x8deval za ve\xc4\x8dino zemlji\xc5\xa1\xc4\x8d, ne glede na vero tistega, ki jih je obdeloval. Omarjeve reforme, ki so jih kasneje dodelali Abasidi, so postale model dav\xc4\x8dnih sistemov islamskih dr\xc5\xbeav. Hara\xc4\x8d je postal  naziv za vse  vrste davkov. Klasi\xc4\x8dna razprava o obdav\xc4\x8devanju, ki jo je v 9. stoletju napisal pravnik Abu Jusuf, na primer, ima naslov Kitab al harad\xc5\xbe, se pravi Knjiga o davkih._NEWLINE_Sodobni ruski orientalist A.J. Jakubovski je naredil primerjavo dav\xc4\x8dnih stopenj v sasanidski Perziji in kasnej\xc5\xa1em kalifatskem obdobju in ugotovil, da so arabski osvajalci povsod in brez izjeme pove\xc4\x8dali davke na obdelovalno zemljo. Davek na oral p\xc5\xa1enice ali je\xc4\x8dmena, ki je pod Kozravom I. Ano\xc5\xa1arvanom (531-579) zna\xc5\xa1al en dirham, se je po arabski osvojitvi pove\xc4\x8dal na \xc5\xa1triri dirhame za p\xc5\xa1enico in dva dirhama za je\xc4\x8dmen. V poznem obdobju Omajadskega kalifata se je na podjarmljenih perzijskih ozemljih hara\xc4\x8d pove\xc4\x8dal na \xc4\x8detrtino do tretjino pridelka._NEWLINE_V Osmanskem cesarstvu se je hara\xc4\x8d pretvoril v glavarino za nemuslimanske podlo\xc5\xbenike, dokler ga ni nadomestila d\xc5\xbeizja.'